
Text rozhodnutia
Súd: Krajský súd Bratislava Spisová značka: 11CoP/202/2014 Identifikačné číslo súdneho spisu: 1110243868 Dátum vydania rozhodnutia: 19. 08. 2014 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2014:1110243868.4 ROZSUDOK V MENE SLOVENSKEJ REPUBLIKY Krajský súd v Bratislave vo veci nariadenia návratu maloletých detí do krajiny obvyklého pobytu: T. Š., A.. XX.XX.XXXX Y. Y. Š., A.. XX.XX.XXXX, zastúpení kolíznym opatrovníkom Úradom práce sociálnych vecí a rodiny Piešťany, Krajinská cesta 13, deti rodičov: matka - O.Y. Š., W. F., Y.. M. XX/XX, Slovenská H., zast. JUDr. Danielou Suchánkovou, advokátkou, AK Piešťany, M. Waltariho 7, a otec - G.. F. Š., W. Q. F. XXXX/XX, Č., Č. H., zast. splnomocneným zástupcom Ľubošom Paterom, bytom Bělěč, Dukelská 33, Česká republika, o návrat maloletých detí do krajiny obvyklého pobytu, na odvolanie matky proti uzneseniu Okresného súdu Bratislava I, č.k. 2P 28/2010-1057, zo dňa 18.02.2014, jednohlasne takto r o z h o d o l : Uznesenie súdu prvého stupňa sa m e n í tak, že návrh otca na nariadenie návratu maloletých detí do krajiny obvyklého pobytu sa z a m i e t a. Žiaden z účastníkov nemá právo na náhradu trov konania. o d ô v o d n e n i e : Súd prvého stupňa napadnutým uznesením nariadil návrat maloletých detí Š.: T., A.. XX.XX.XXXX Y. Y., A.. XX.XX.XXXX do krajiny obvyklého pobytu do Č. H.. Matke maloletých detí nariadil, aby maloleté deti vrátila do Č. H. do 3 dní od právoplatnosti uznesenia. Ak matka maloletých detí v súlade s týmto výrokom maloleté deti na územie Č. H. nevráti, je otec maloletých detí oprávnený po uplynutí tejto lehoty maloleté deti prevziať za účelom ich vrátenia do miesta obvyklého pobytu do Č. H.. Žiadnemu z účastníkov nepriznal právo na náhradu trov konania. Súd prvého stupňa svoje rozhodnutie právne zdôvodnil ust. čl. 1 ods. 2 Ústavy Slovenskej republiky, čl. 1, 3, 12, 13, 19 Dohovoru o občianskoprávnych aspektoch medzinárodných únosov detí prijatého v Haagu 25.10.1980, publikovaného v oznámení Ministerstva zahraničných vecí SR pod č. 119/01 Z.z. ( ďalej len Dohovor ), § 2 zák. č. 97/1963 Zb. o medzinárodnom práve súkromnom a procesnom a čl. 11 ods. 4 Nariadenia Rady ES č. 2201/03 z 27.11.2003. Súd prvého stupňa mal preukázané, že deti boli dňa 11.10.2010 neoprávnene premiestnené na Slovensko, keď obvyklým pobytom detí bola Č. H.. Súd prvého stupňa konštatoval, že situácia medzi rodičmi je skutočne nepriaznivá, rodičia spolu riadne a dobre nekomunikujú, vzťahy medzi nimi sú vážne a zjavne už veľmi dlho rozvrátené a konfliktné, celá napätá rodinná situácia už niekoľko rokov trvajúca ich vzájomné vzťahy ešte viac zhoršuje, eskaluje do emočných extrémnych reakcií, ktorých svedkom sú deti a bol počas jednotlivých pojednávaní aj súd prvého stupňa. Takáto situácia nepriaznivo vplýva na maloleté deti, ktoré sú citovo naviazané na matku, preto nie je možné spoločné bývanie rodičov v jednej domácnosti a v takomto prípade existenciu ohrozenia maloletých detí nemožno vylúčiť. Súd prvého stupňa preto skúmal, či boli zabezpečené primeraná opatrenia na ochranu detí po ich návrate v zmysle § 11 ods. 4 Nariadenia. Súd prvého stupňa mal preukázané, že boli vykonané primerané opatrenia na zabezpečenie ochrany po ich vrátení zo strany otca. Otec počas konania uvádzal, že uvoľní byt, ktorý majú s matkou v spoločnom nájme, sám sa presťahuje do bytu na W. J. Č.. XX Q. F., má uzavretú nájomnú zmluvu na dobu určitú. Súd prvého stupňa taktiež poukázal na podobnosť prostredia a kultúru v Č. H., pričom mal za to, že matka je spôsobilá nájsť si v Č. H. zamestnanie a usporiadať svoje pomery. Za primerané opatrenie súd prvého stupňa považoval skutočnosť, že rodičia majú pozemok, ktorý je otec ochotný predať a získané finančné prostriedky rozdeliť na polovicu, pričom tieto finančné prostriedky by tak mohla matka použiť na svoje živobytie, kým si nájde v Č. H. zamestnanie. Súd prvého stupňa považoval uvedené opatrenia za primerané, pričom tieto skutočnosti počas konania nebolo možné konkrétne zistiť ani garantovať, pretože poskytnutie pomoci je viazané zo strany jednotlivých Č. štátnych orgánov poznaním konkrétnych údajov týkajúcich sa danej veci. Súd prvého stupňa vychádzal z najlepšieho záujmu dieťaťa, uviedol, že návrat dieťaťa do členského štátu jeho obvyklého pobytu neznamená nevyhnutne jeho návrat k opustenému rodiča a jeho oddelenie od rodiča únoscu, keďže o týchto odlišných otázkach musí rozhodovať príslušný súd do právomoci ktorého rozhodovanie o týchto otázkach prináleží, pričom tento zohľadní všetky relevantné skutočnosti. Súd prvého stupňa dospel k záveru, že návrhu otca je možné vyhovieť, pretože nezistil existenciu žiadneho reálneho vážneho nebezpečenstva, že návrat by obe maloleté deti vystavil fyzickej alebo duševnej ujme alebo ho inak priviedol do neznesiteľnej situácie. Primerané opatrenia zo strany otca považoval za postačujúce. Proti tomuto uzneseniu podala odvolanie matka maloletých detí, ktorá nesúhlasila s rozhodnutím súdu prvého stupňa, žiadala zmeniť rozhodnutie súdu prvého stupňa, návrh zamietnuť a priznať trovy konania. Poukázala na zrušujúce uznesenie Krajského súdu v Bratislave, kde odvolací súd nariadil zisťovať primerané opatrenia na zabezpečenie detí v prípade návratu a zabezpečenie názoru detí. Dokazovanie, ktoré súd prvého stupňa vykonal bolo neúplné a nesprávne vykonané, nebolo uvedené, čo deti povedali, účastníci boli oboznámení len s opisom výsluchu. Podľa jej názoru otec nezabezpečil žiadne primerané opatrenia a konštatovanie súdu o nepriaznivej situácii v rodine vo vzťahu k primeraným opatreniam sa javia rozporné. Súd neprihliadal na jej opakované námietky a napriek tomu, že poukazoval na najlepší záujem detí, touto zásadou sa neriadil. Poukázala na pohovor vykonaný s maloletým T. z 13.08.2012, ktorý uviedol, že sa odmieta vrátiť, taktiež na správu psychologickej poradne z 23.01.2013, kde sa konštatuje, že zmena prostredia je v rozpore s najlepším záujmom detí. Poukázala na rozhodnutie Najvyššieho súdu SR 6Cdo 1/13 podľa, ktorého nesúhlas dieťaťa môže byť dôvodom pre nenariadenie návratu. Lehotu 3 dni, ktorú jej súd uložil považovala za necitlivú, pretože za 3 dni nie je možné deti pripraviť na odchod. Taktiež zdôraznila, že deti sú na Slovensku X roky, otec stále nepracuje, hľadá si prácu, môže sa on vrátiť na Slovensko, keď tu je jeho celá rodina, otec u rodiny trávi čas s deťmi na Slovensku. Otec trvá na naplnení Dohovoru, aj keď to nie je v záujme detí. Na pojednávaní uviedla, že v žiadnom prípade nemala záujem pretrhnúť kontakt detí s otcom, keď deti sa s otcom stretávajú 3 krát v mesiaci cez víkend, odišla preto, že situácia bola neznesiteľná a najprv sa presťahovala do J. W., tu však finančne túto situáciu nezvládla, bola nútená sa presťahovať do Piešťan. Nemala inú možnosť, keď ponúkaný pobyt v azylovom dome odmietla, pretože to pre deti nepovažovala za vhodné. Otec nezabezpečil žiadne riadne bývanie, ak by sa vrátila nastala by taká istá situácia, ak nie horšia. Otec ju sklamal, pretože sa snažila vždy mu vyjsť v ústrety, naposledy si svojvoľne predĺžil pobyt detí o jeden týždeň, oklamal ju a tvrdil jej, že to chceli deti, hoci deti jej hovorili opak. Nájomnú zmluvu, ktorú uzavrel otec na byt na W. J. považuje za fiktívnu. Otec vo vyjadrení k odvolaniu uviedol, že matka a jej advokátka si zamieňajú toto konanie s konaním o úpravu výkonu rodičovských práv a povinností, nebolo preukázané ani týranie, ani fyzické násilie, deťom v Č. nehrozí žiadne nebezpečenstvo. Pokiaľ ide o zisťovanie názoru detí, maloleté deti nedokážu vec posúdiť a vyjadriť sa k nej. Nie je pravda, že nepriaznivá situácia v rodine má dopad na deti, keď sú deti s ním 2 týždne, tak si na matku ani nespomenú. Pohovor s deťmi, ktorý bol vykonaný považoval za zmanipulovaný, pretože je otázne, aké otázky boli deťom kladené. Uviedol, že v súčasnosti má prácu, zarába asi XX.XXX,-Kč, na deti platí X.XXX,-Kč mesačne, matka dobre vie aké dostal odstupné, má úspory, nie je problém zabezpečiť školu, lekára a iné potrebné veci pre deti, keďže Č. H. je civilizovaná krajina. On označil vzťahy s matkou za dobré, matka mu vychádza v ústrety a vedia sa dohodnúť aj na scelení víkendov, ak on nemôže cestovať. Správanie sa matky je ovplyvnené okolím a najmä otcom. Ona na Slovensku nemá žiadne väzby, má tu len rodičov. Žiadal potvrdiť rozhodnutie súdu prvého stupňa, ako správne. Kolízny opatrovník žiadal rozhodnúť v súlade so záujmom maloletých detí. Na výzvu odvolacieho súdu vykonal kolízny opatrovník pohovor s maloletými deťmi, pričom zistil, že aktuálne prostredie saturuje ich vývinové a individuálne potreby, nevnímajú ho ako nové prostredie, na ktoré by si zvykali, rozprávajú o ňom ako o svojom domove. Zmenu pobytu neprijímajú, prostredie pôvodného pobytu v Č. H. charakterizujú ako „u otca“. Maloletí verbalizovali spokojnosť s týmto prostredím, nadväzujú a rozvíjajú si vzťahy s kamarátmi, majú veľa aktivít. V pôvodnom prostredí už veľa kamarátov nemajú a posledný, ktorého poznali sa odsťahoval. Maloletý T. je žiakom 3. ročníka základnej školy, dosahuje výborné výsledky, maloletý Y. od septembra 2014 bude navštevovať 1. ročník povinnej školskej dochádzky. Maloletí bezprostredne a bezchybne komunikujú v slovenskom jazyku, maloletý Y. neovláda Č. jazyk, čo by mu spôsobovalo ťažkosti pri zmene prostredia. Kontakt s otcom deti udržiavajú osobný aj telefonický a tento rozsah im vyhovuje. Na otázku odvolacieho súdu kolízna opatrovníčka uviedla, že rozhovor s deťmi v takomto prípade sa vedie tak, že sa navodí najprv situácia, aby sa deti cítili príjemne, hovorí sa o ich záujmoch, koníčkoch, návšteve školy, či veciach, ktoré ich zaujímajú, deti v žiadnom prípade neboli manipulované. Odvolací súd preskúmal vec podľa § 212 ods. 1 O.s.p., vec prejednal podľa § 214 ods. 1 O.s.p., a dospel k záveru, že odvolaniu matky je potrebné vyhovieť. Ako vyplýva z obsahu spisu predmetom konania je nariadenie návratu maloletých detí Š.: T., A.. XX.XX.XXXX Y. Y., A.. XX.XX.XXXX do krajiny obvyklého pobytu Č. H., ktorého sa domáha otec detí návrhom z 24.11.2010. Z obsahu spisu taktiež vyplýva, že rodičia maloletých detí sú manželia, uznesením Okresného súdu F.-Q. z 20.05.2010, č.k. 30Nc 255/08-M87 v spojení s uznesením Krajského súdu v F., č.k. 28Co 348/10-M235 boli maloleté deti predbežným opatrením odovzdané do starostlivosti matky, otec bol zaviazaný prispievať na výživu detí po X.XXX,-Kč mesačne a uznesením toho istého súdu, č.k. 30Nc 255/08-n162 zo 17.06.2010 v spojení s uznesením Krajského súdu v F. z 30.07.2010, č.k. 28Co 349/10-M432 bol predbežným opatrením upravený styk otca s deťmi, pričom miesto odovzdávania detí je bydlisko matky ( uznesenie Okresného súdu F.-Q. 30Nc 255/08-813 z 18.10.2010). Dňa 06.08.2008 podala matka detí na Okresný súd F.-Q. návrh na rozvod manželstva, konanie nie je ukončené. Dňa 25.01.2010 podala matka detí návrh na Okresný súd F.-Q. na udelenie súhlasu na vysťahovanie detí, konanie nie je skončené. Podľa čl. 1 ods. 2 Ústavy Slovenskej republiky Slovenská republika uznáva a dodržiava všeobecné pravidlá medzinárodného práva, medzinárodné zmluvy, ktorými je viazaná a svoje ďalšie medzinárodnoprávne záväzky. Podľa čl. 1 písm. a/ Dohovoru o občianskoprávnych aspektoch medzinárodných únosov detí publikovaného v oznámení Ministerstva zahraničných vecí Slovenskej republiky pod č. 119/2001 Z. z. prijatého v Haagskou konferenciou medzinárodného práva súkromného 25. 10. 1980, ktorý pre Slovenskú republiku vstúpil v platnosť 01.02.2001 ( ďalej len " Dohovor " ), predmetom tohto dohovoru je zabezpečiť okamžitý návrat detí neoprávnene premiestnených alebo zadržiavaných v niektorom zmluvnom štáte. Podľa čl. 3 Dohovoru premiestnenie alebo zadržanie dieťaťa sa považuje za neoprávnené, ak a) je porušením opatrovníckeho práva, ktoré nadobudla osoba, inštitúcia alebo iná právnická osoba buď spoločne, alebo samostatne podľa právneho poriadku štátu, na ktorého území malo dieťa svoj obvyklý pobyt bezprostredne pred premiestnením alebo zadržaním, a b) v čase jeho premiestnenia alebo zadržania sa toto právo aj skutočne vykonávalo buď spoločne, alebo samostatne, alebo by sa takto vykonávalo, ak by nedošlo k premiestneniu či zadržaniu. Opatrovnícke právo uvedené v písmene a/ možno nadobudnúť najmä priamo zo zákona alebo na základe rozhodnutia súdu alebo správneho orgánu, alebo na základe dohody platnej podľa právneho poriadku tohto štátu. Podľa čl. 13 Dohovoru, bez ohľadu na ustanovenie predchádzajúceho článku justičný alebo správny orgán dožiadaného štátu nemusí nariadiť návrat dieťaťa, ak osoba, inštitúcia alebo iná právnická osoba, ktorá nesúhlasí s jeho vrátením, preukáže, že a) osoba, inštitúcia alebo iná právnická osoba, ktorá mala dieťa v osobnej starostlivosti, v čase premiestnenia alebo zadržania opatrovnícke právo skutočne nevykonávala alebo že súhlasila, či následne sa zmierila s premiestnením alebo zadržaním, alebo b) existuje vážne nebezpečenstvo, že návrat by dieťa vystavil fyzickej alebo duševnej ujme alebo ho inak priviedol do neznesiteľnej situácie. Justičný alebo správny orgán môže odmietnuť nariadiť návrat dieťaťa aj vtedy, ak zistí, že dieťa nesúhlasí s návratom, a ak dosiahlo vek a stupeň vyspelosti, v ktorom je vhodné zohľadniť jeho názory. Pri hodnotení okolností uvedených v tomto článku justičné a správne orgány vezmú do úvahy informácie o sociálnom prostredí dieťaťa, ktoré poskytol ústredný orgán alebo iný príslušný orgán štátu obvyklého pobytu dieťaťa. Podľa čl. 17 preambuly Nariadenia Rady ES č. 2201/2003 z 27.11.2003, o súdnej právomoci a uznávaní a výkone rozsudkov v manželských veciach a alebo veciach rodičovských práv a povinností, v prípadoch neoprávneného premiestnenia dieťaťa sa má bez odkladu dosiahnuť návrat dieťaťa, a na tento účel by sa mal naďalej uplatňovať Haagsky dohovor z 25.10.1980 doplnený ustanoveniami tohto nariadenia, najmä čl. 11. Podľa čl. 11 ods. 4 Nariadenia nemôže súd odmietnuť návrat dieťaťa podľa čl. 13 písm. b/ Haagskeho dohovoru z roku 1980, ak sa preukáže, že sa vykonali primerané opatrenia na zabezpečenie ochrany dieťaťa po jeho návrate. So závermi súdu prvého stupňa možno súhlasiť len pokiaľ ide o konštatovanie, že obvyklý pobyt v čase ich premiestnenia na Slovensko v októbri 2010 bola Česká republika. Pri rozhodovaní o návrate dieťaťa do iného zmluvného štátu je potrebné vychádzať zo starostlivo zisteného skutkového stavu. Posúdenie návratu detí musí vychádzať z vyjadrení obidvoch účastníkov. Je potrebné prihliadať na skutočnosť, či od neoprávneného premiestnenia prešlo dlhšie časové obdobie. Účelom Haagskeho Dohovoru je okamžitý návrat maloletého dieťaťa do krajiny obvyklého pobytu, čím sa sleduje odstránenie nežiaducich následkov na deťoch v prípade neoprávneného premiestnenia. Článok 13 Dohovoru upravuje prípady, kedy justičný orgán nemusí výnimočne nariadiť návrat dieťaťa neoprávnene premiestneného do iného zmluvného štátu. Justičný orgán môže tak urobiť aj vtedy, ak existuje vážne nebezpečenstvo, že by návrat dieťa vystavil fyzickej alebo duševnej ujme alebo ho inak priviedol do neznesiteľnej situácie. S prihliadnutím na uvedenú skutočnosť odvolací súd skúmal, ako sa deti adaptovali na nové prostredie a či by návrat predstavoval alebo nepredstavoval vážne riziko pre ich ďalší vývoj. Uvedené skutočnosti zisťoval odvolací súd prostredníctvom kolízneho opatrovníka, ktorý vo veci podal správu aj o rozhovore s maloletými deťmi. Z uvedeného bolo zistené, že deti sa integrovali do prostredia na Slovensku, keďže sa tu už nachádzajú od októbra 2010. Starší syn s návratom nesúhlasí, keďže má zabezpečený kontakt s otcom a celková situácia mu takto vyhovuje. Deti sa adaptovali na školské prostredie aj sociálne prostredie, pričom u mladšieho syna je potrebné poukázať na skutočnosť, že v čase premiestnenia bol v útlom veku a počas pobytu na Slovensku si vytvoril väzby na tomto území, český jazyk neovláda. Odlúčenie súrodencov možné nie je. Podľa názoru odvolacieho súdu možno konštatovať, že starší syn T. je vo veku, kedy možno na jeho názor prihliadnuť a spolu s ostatnými zisteniami možno konštatovať, že deti sa s žili s prostredím na Slovensku, pričom ich individuálny záujem je nadradený nad záujmami rodičov a je potrebné ho skúmať v každom štádiu konania. Zo správy kolízneho opatrovníka, ako aj z jeho prednesu odvolací súd nezistil, že by deťom boli kladené otázky, ktoré by ich mohli nejakým spôsobom manipulovať. Na námietku otca, že nemožno brať zreteľ na vyjadrenie detí pre ich vek, odvolací súd neprihliadol, otec sám akceptoval názor detí, keď si predĺžil pobyt s nimi. Pre posúdenie veci odvolacím súdom, však nebol jediným kritériom vypočutie maloletých detí, ale aj ďalšie zistenia vykonané súdom prvého stupňa a najmä skutočnosť, že deti sa nachádzajú na Slovensku od októbra 2010. Odvolací súd po zhodnotení dokazovania vykonaného pred súdom prvého stupňa a prihliadnuc na odvolacieho námietky matky dospel k záveru, že je potrebné zmeniť rozhodnutie súdu prvého stupňa a odvolaniu vyhovieť. Vzhľadom na dĺžku pobytu detí na Slovensku a s poukazom na vykonané šetrenia by návrat pre deti znamenal nebezpečenstvo vystavenia fyzickej alebo duševnej ujmy alebo by ich priviedol inak do neznesiteľnej situácie. Zmenu prostredia nedoporučil ani psychológ v správe z 23.01.2013. Mladší syn neovláda jazyk deti sa zžili s prostredím na Slovensku, matka by mala v Č. spočiatku neisté postavenie a nemala by prostriedky na živobytie, čo v súhrne by deti priviedlo do neznesiteľnej situácie. Aj zlé vzťahy medzi rodičmi by situáciu deťom zhoršovali. Naviac odvolací súd je toho názoru, že ani neboli prijaté účinné opatrenia na zabezpečenie ochrany detí po návrate do krajiny obvyklého pobytu, keď vzhľadom na konfliktnú situáciu medzi rodičmi má odvolací súd za to, že primerané opatrenia prezentované otcom sú nedostačujúce, keďže ide len o jeho prehlásenia a prísľuby. Deti boli matke zverené nariadením predbežného opatrenia, matka v Č. H. nemá zabezpečené žiadne sociálne postavenie a konštatovanie, že bude predaný pozemok a finančný obnos z tohto predaja má slúžiť na zabezpečenie matky, kým si upraví svoje pomery v Č. H. nemôže byť dostačujúcim primeraným opatrením na zabezpečenie detí. Je všeobecne známe, že predaj pozemku a skutočnosti s tým súvisiace nie sú krátkodobého charakteru, pričom matka potrebuje mať zabezpečené podmienky pre starostlivosť o deti ihneď. Taktiež prísľub otca, že matka môže vymeniť na ich spoločnom byte zámok sa javí odvolaciemu súdu, ako nedostatočný, keďže ide o byt v spoločnom nájme, matka by tak konala protiprávne. Odvolací súd skúmal aj najlepší záujem detí a celkovú rodinnú situáciu. Je nesporné, že deti boli na základe predbežného opatrenia zverené matke, odlúčiť deti od matky nie je preto možné a matka nemá v Č. H. vytvorené podmienky pre výchovu detí už len tým, že nemá prácu a tým prostriedky na živobytie pre deti. Najlepší záujem detí je, aby vyrastali s matkou za zabezpečenia styku s otcom, čo reálne je upravené súdnymi rozhodnutiami. Deti sú na území Slovenska X roky, mladší syn mal v čase premiestnenia X roky a je zžitý s prostredím na Slovensku, rozdelenie súrodencov by bolo v rozpore s záujmom detí. Aj maloletý T. sa za uvedené obdobie integroval do nového prostredia. Zistený názor detí odvolací súd vyhodnotil a spolu s ostatnými skutočnosťami naň bolo možné prihliadnuť. Deti prezentovali spokojnosť, dobré výsledky, Slovensko považujú za svoj domov. Deti sa správali bezprostredne, uvoľnene, manipulácia zistená nebola. Ak by matka deti manipulovala, styk s otcom by neprebiehal bezproblémovo. Napriek tvrdeniu otca o dobrých vzťahoch je rodinná situácia nepriaznivá, čo vyplýva z obsahu spisu a najmä rozhodnutí Okresného súdu F.-Q. a nebolo by v najlepšom záujme detí, aby sa po štyroch rokoch vrátili do takéhoto prostredia. Nepriaznivá rodinná situácia má zlý vplyv na deti bez akýchkoľvek pochybností. Zlepšenie rodinnej situácie a vzťahov medzi rodičmi nemožno predpokladať. V súlade so záujmom maloletých detí posudzoval odvolací súd ich citové väzby, ktoré sú pevnejšie a vrúcnejšie k matke, vývinové potreby a stabilitu prostredia, ktoré sú zabezpečené na Slovensku - deti sú tu X roky a tento stav im vyhovuje, majú zabezpečený aj kontakt s druhým rodičom, čo tiež uspokojuje ich potreby a je v ich záujme. Matka ako uviedol aj otec a vyplýva zo spisu je ústretová, v záujme detí sa vie dohodnúť s druhým rodičom. Nariadenie návratu maloletých detí do krajiny obvyklého pobytu by nebolo v najlepšom záujme detí. Na námietku otca, že sa konanie o návrate zamieňa s konaním o úpravu výkonu rodičovských práv a povinností odvolací súd dopĺňa, že v rámci konania o návrate vzhľadom na dlhší čas pobytu detí na Slovensku a v najlepšom záujme detí bolo potrebné skúmať i celkovú rodinnú situáciu detí. Odvolací súd preto zmenil rozhodnutie súdu prvého stupňa podľa § 220 O.s.p., pretože nariadenie návratu detí do krajiny obvyklého pobytu nie je po uplynutí dlhšej doby a vzhľadom na ich postoj v ich najlepšom záujme. O trovách konania rozhodol odvolací súd podľa § 146 ods. 1 písm. a/ O.s.p. v spojení s ust. § 224 ods. 2 O.s.p.. Podľa názoru odvolacieho súdu aj keď dané konanie je konaním návrhovým, je zároveň konaním starostlivosti súdu o maloleté deti, pri ktorých treba pri rozhodovaní o trovách konania použiť ust. § 146 ods. 1 písm. a/ O.s.p.. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1110243868.4 (dáta aktuálne k 11. 11. 2026). Záväzné je znenie zverejnené súdom.




